€2 miljuni f'rifużjoni għall-vapuri u l-kumpaniji tal-merkanzija
Il-Gvern alloka aktar minn żewġ miljun ewro għal skema maħsuba biex tgħin lill-industrija marittima tirpilja mill-effetti ekonomiċi li ġarrbet waqt il-pandemija. L-iskema ta' rifużjoni għall-ħlasijiet tal-port taħseb biex jonqos il-piż fuq l-importaturi u tipproteġi lill-konsumaturi minn żieda fil-prezzijiet. L-operaturi fil-portijiet u l-kumpaniji li jġorru l-merkanzija se jkunu intitolati għal rifużjoni ta' spejjeż li ġġeneraw fl-eqqel tal-pandemija. Għal din l-iskema, li se tiġi amministrata minn Transport Malta, il-Gvern alloka iktar minn €2 miljun. Il-Kaptan David Bugeja minn Transport Malta spjega li l-vapuri li daħlu fil-portijiet Maltin bejn Diċembru tas-sena l-oħra u Mejju li għadda se jkunu intitolati għal rifużjoni ta' 35% fosthom fuq ħlasijiet għall-port u servizzi ta' rmiġġ. L-iskema tapplika wkoll għall-kumpaniji li jimportaw u jesportaw il-merkanzija . . . b'kull trailer hu eliġibbli għal rifużjoni ta' €40 filwaqt li kull container hu eliġibbli għal rifużjoni ta' €20. "Irridu nirrikonoxxu li din s-supply chain insostnuha għax Malta bħala gżira kemm għall-aspett domestiku tal-konsumaturi u għall-industrija, mingħajr servizz regolari ċerti jkollna diffikultajiet fl-andament ta' kif jitmexxew l-affarijiet fil-pajjiż," qal il-Kaptan David Bugeja. Fit-tnedija tal-iskema, il-Ministri Ian Borg u Silvio Schembri qalu l-Gvern irid jgħin l-industrija marittima tqum fuq saqajha mid-daqqa li ħadet waqt il-pandemija. Huma qalu li l-iskema tipproteġi lill-konsumaturi minn żieda fil-prezzijiet ta' prodotti essenzjali fosthom l-ikel u l-mediċini.